ועדת הכלכלה, כנסת 24, פרוטוקול מספר 2, 2021-07-27 13:00

מיכאל ביטון: אני שמח לפתוח את ישיבת ועדת הכלכלה הראשונה שלה, לצערנו בנושאים של קורונה, אבל גם בקורונה צריך לטפל ולהתמודד ולקבל החלטות דינמיות ומשתנות על פי פניית הממשלה, לעדכן חלק מהתקנות והסמכויות שקשורות להתמודדות עם הנגיף.

מיכאל ביטון: אנחנו נתחיל פה דיון בסוגיית הצעת תקנות סמכויות מיוחדות להתמודדות עם נגיף הקורונה החדש (הוראת שעה), התשפ"א-2021.

מיכאל ביטון: ניתן לאנשי המקצוע של משרד התחבורה והבריאות להציג בקצרה את התקנות העדכניות, לאחר מכן נפתח את זה לדיון, גם של חברי כנסת וגם של אנשי המקצוע ונציגים אחרים.

מיכאל ביטון: אלי אלוק נמצא איתנו?

אלי אלוק: כן.

מיכאל ביטון: אתה תפתח, בבקשה.

מיכאל ביטון: זה מקובל עליכם, משרד התחבורה?

מיכאל ביטון: מה שאתם רוצים, ביניכם.

מיכאל ביטון: מי הבכיר ביותר פה ממשרד התחבורה?

אלי אלוק: אני ואולי יש את רננה בזום שתרצה לתת פתיח.

מיכאל ביטון: בקיצור, תחליטו מי מדבר ותעשו את זה ברצף וקצר ולעניין.

מיכאל ביטון: בבקשה.

טל פוקס: שלום.

טל פוקס: רננה לא על הזום כרגע אז אני אציג.

טל פוקס: תקנות הגבלות על הפעלת שדות תעופה וטיסות בתוקף כבר חודשים ארוכים, אם אני לא טועה מאוגוסט שעבר, שנה, הן התעדכנו והוארכו וכל פעם התקנות מעודכנות לכחודש, 28 ימים או פחות, עד 28 ימים, ומוארכות מעת לעת עם עדכונים שונים שנובעים מהצדקות שאחר כך יפורטו על ידי גורמי המקצוע.

טל פוקס: בתיקון האחרון שנידון כאן היום, תיקון 24, הוארכו התקנות קודם כל ב-28 ימים וכמו כן גם נעשו שני תיקונים.

טל פוקס: תיקון אחד נוגע לכניסה של מלווים לא הכרחיים לטרמינל הנוסעים.

טל פוקס: לפני כחודשיים ביטלו את האיסור הזה, היה איסור על כניסה של מלווים לא הכרחיים לטרמינל, ביטלו את האיסור לפני כחודשיים, האיסור הזה הוחזר כאן עכשיו.

טל פוקס: הוא הוחזר בעקבות צפיפות מאוד גדולה שנמסר לנו עליה מרשות שדות התעופה ורשות התעופה האזרחית, שהם יוכלו לפרט בנוגע אליה, ועכשיו אדם יכול להיכנס לטרמינל הנוסעים רק אם הוא נוסע שיש לו טיסה בארבע השעות הקרובות או שהוא צריך לעשות פעולות שנדרשות לצורך הנסיעה שלו, למשל חידוש דרכון או איסוף כבודה.

טל פוקס: עוד גורם שיכול להיכנס לטרמינל הנוסעים זה מלווה, אבל רק של קטין או של אדם עם מוגבלות או עם צרכים מיוחדים שנזקק לליווי לשם השלמת תהליכי הבידוק והעלייה לכלי הטיס.

טל פוקס: עובדים כאן כמובן, מי שיסוכם בטרמינל הנוסעים, גם הם יכולים להיכנס.

טל פוקס: כל השאר לא יכולים להיכנס לטרמינל הנוסעים.

טל פוקס: התיקון השני שנעשה במסגרת הארכת התוקף הזאת של התקנות הוא שינוי של ברירת המחדל בנושא של ניקוי וחיטוי המטוס.

טל פוקס: לפני כן ברירת המחדל הייתה כל 24 שעות והיה ניתן או להגביר או להפחית את התדירות בשל שיקולים שונים, וכאן ברירת המחדל הפכה להיות כל שבעה ימים כשיש כל מיני מקרים שבהם תהיה הגברה של התדירות, אני לא אפרט כרגע.

טל פוקס: מעבר לה נקבעו עבירות פליליות על אדם שנכנס לטרמינל הנוסעים למרות שלא הותר לו להיכנס, שאסור לו להיכנס, ועל מפעיל שדה שלא יפעיל מנגנון בכניסה של טרמינל הנוסעים שבעצם בודק שאותו אדם שרוצה להיכנס לטרמינל הנוסעים אכן רשאי להיכנס לטרמינל הנוסעים.

מיכאל ביטון: תודה לך, טל.

מיכאל ביטון: יש לכם תוספות, אנשי רשות שדות התעופה, משרד התחבורה?

אלי אלוק: לא, אדוני.

מיכאל ביטון: אלה עיקר הדברים?

מיכאל ביטון: יש אנשים בזום רלוונטיים מהמשרדים שלכם?

מיכאל ביטון: עורכת הדין רננה, בבקשה.

רננה שחר: שלום לוועדה.

רננה שחר: אין לי הרבה מה להוסיף.

רננה שחר: אלי יוכל להרחיב, אבל בנוגע לניקוי וחיטוי אני רק אומר שזה עדכון בעקבות עדכון של ההמלצות האירופאיות בעקבות ההתמודדות עם נגיף הקורונה.

רננה שחר: זהו.

מיכאל ביטון: תודה רבה.

מיכאל ביטון: מישהו מהנוכחים בחדר?

מיכאל ביטון: היועץ המשפטי של הוועדה, בבקשה.

איתי עצמון: כן, השלמה קצרה.

איתי עצמון: הדברים האלה בין היתר נכתבו במסמך רקע שאנחנו הפצנו אתמול עם הסבר כללי על התקנות מכוח חוק המסגרת, חוק הקורונה הגדול.

איתי עצמון: אני אגיד לגבי התיקון שכרגע מונח על שולחן הוועדה, התיקון הזה כבר פורסם ברשומות, נכנס לתוקף ובהתאם למנגנון הייחודי שקיים בחוק הוועדה בעצם דנה בו ומתבקשת לאשר אותו בדיעבד.

איתי עצמון: זה חידוד קטן שהוא שונה מהמצב הרגיל שבו לוועדה מוגשות תקנות או צווים והוועדה היא הסמכות להטיל וטו, לאשר או לא לאשר, לאשר בשינויים, כאן הסמכות כידוע היא מוגבלת.

מיכאל ביטון: במילים פשוטות, התקנות האלה בתוקף ובביצוע וללא אישור הוועדה לא תהיה המשכיות עבורן.

איתי עצמון: נכון.

איתי עצמון: כלומר הוועדה יכולה להחליט לא לאשר ואז בעצם הן יפקעו, אבל אני רציתי לחדד את הנקודה שבעצם הן כבר פורסמו והן בתוקף.

מיכאל ביטון: זה נשמע לי דברים הגיוניים, מה שהצגתם, לאור התגברות הנגיפים והעלייה בתחלואה.

מיכאל ביטון: אנחנו נאפשר לאנשים נוספים להתייחס ולחברי כנסת שיבקשו.

מיכאל ביטון: לימור, חברת הכנסת, את רוצה להגיב?

לימור מגן תלם: לא, גם לי נשמע מאוד הגיוני לאור העלייה בתחלואה ולאור הנתונים, אני מצטרפת לדעתך.

מיכאל ביטון: בסדר גמור, תודה.

מיכאל ביטון: מישהו פה מהנוכחים רוצה להוסיף משהו?

מיכאל ביטון: יש בקשות להתייחסות בזום?

מיכאל ביטון: תראו מה זה, דיון שבע דקות, מטכ"לי.

איתי עצמון: יש צורך עוד להקריא את התקנות.

מיכאל ביטון: אז אנחנו סיימנו את הדיון.

מיכאל ביטון: עורכת דין טל פוקס, תקריאי לנו את התקנות.

טל פוקס: שוב אני.

מיכאל ביטון: אז כבר אמרת את זה, לא?

מיכאל ביטון: עכשיו מה צריך להגיד?

איתי עצמון: צריך להקריא את הנוסח.

מיכאל ביטון: מילה במילה?

איתי עצמון: כן.

מיכאל ביטון: יאללה, אז קדימה.

טל פוקס: טיוטת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה טיסות) (תיקון מס' 24), התשפ"א-2021.

טל פוקס: בתוקף סמכותה לפי סעיפים 4, 12 ו-23 עד 25 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף-2020 (להלן – החוק), ולאחר שהתקיים האמור בסעיף 4(ד)(2)(א) לחוק מתקינה הממשלה תקנות אלה: הוספת סעיף 6. 1.

טל פוקס: בתקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות), התש"ף-2020 (להלן – התקנות העיקריות), אחרי תקנה 5 יבוא: "הגבלות על כניסה לטרמינל הנוסעים.

טל פוקס: 6.

טל פוקס: הכניסה היא למטרת עיסוקו של האדם;

טל פוקס: הוא מלווה של נוסע שהוא קטין או של אדם עם מוגבלות או עם צרכים מיוחדים אחרים, הנזקק לליווי לשם השלמת תהליכי הבידוק והעלייה לכלי הטיס.

טל פוקס: תקנה זו לא תחול לגבי נוסע המגיע לשדה התעופה בטיסה.

טל פוקס: ".

איתי עצמון: אני מבקש רגע שתעצרי כאן, אם תוכלי להסביר לוועדה בין היתר למה הכוונה ארבע השעות הקרובות ומה זה קיום מנגנון, מכיוון שהנוסח שאנחנו הכרנו מהגרסה הקודמת היה 'יסדיר ויפעיל', ככה גם ניסחתם את העבירה הפלילית.

טל פוקס: אז קודם כל לגבי ארבע השעות הקרובות, הכוונה היא, הנוסח אומר שנוסע שיציג כרטיס טיסה לארבע השעות הקרובות, כלומר הטיסה היא בארבע השעות הקרובות.

טל פוקס: הזמן שבו הוא מציג זה הזמן שבו הוא נכנס לטרמינל הנוסעים, זה מועד ההתחלה שסופרים בו ארבע שעות.

טל פוקס: אין איזה שהיא משמעות מבחינתנו לשינוי הנוסח, זה עניין של נוסח.

מיכל שיר סגמן: אם מישהו מגיע קצת יותר מארבע שעות?

טל פוקס: אז הוא לא יוכל להיכנס לטרמינל הנוסעים, הוא יצטרך להמתין לזה שהטיסה תהיה קרובה.

טל פוקס: כמובן מי שמגיע לשדה התעופה בטיסה, נוסע שנכנס לישראל, או שהוא מגיע לשדה התעופה בטיסה אפילו משדה התעופה ברמון לנתב"ג, אז כמובן המגבלה לא תחול עליו, מן הסתם.

מיכאל ביטון: תודה, טל.

מיכאל ביטון: חברת הכנסת מיכל שיר, את רוצה להתייחס?

מיכאל ביטון: אז אנחנו בעצם מסיימים את הדיון, אבל יש לי שאלה שהיא מחוץ לדיון, אם יש לכם תשובות, אנשי משרד הבריאות והתחבורה, אז תאירו את עינינו.

מיכאל ביטון: התחלואה עולה.

מיכאל ביטון: חלק מהווריאנטים מגיעים מהשדה, זה אנחנו יודעים, מה הכיוונים?

מיכאל ביטון: האם יש מחשבות גם על הקטנת טיסות, הגבלת טיסות וכן הלאה?

מיכאל ביטון: האם הדבר הזה בכלל בדיון ויש איזה נקודה או קו אדום שבו תתקבל החלטה כזו?

מיכל שיר סגמן: או ממדינות שהן אדומות?

מיכאל ביטון: כן, מדינות יש כבר התייחסות, אבל בעצם העובדה שמצד אחד ממליצים לאנשים לא לטוס, אבל עם ישראל אוהב לטוס ומגיע לו לטוס אחרי שנה וחצי של קורונה, אבל מה הכיוונים?

מיכאל ביטון: זה מחוץ לדיון.

אילנה גנס: אני יכולה להתייחס.

אילנה גנס: אז קודם כל סוגיית התעופה בכלל מבחינה אפידמיולוגית, כפי שהזכרת נכון, היא אכן סוגיה מורכבת כי בסופו של דבר בכל גלי התחלואה אנחנו מבינים שמרבית התחלואה והווריאנטים שהגיעו למדינת ישראל, אם זה הווריאנט הבריטי ואם זה הווריאנט דלתא, ההודי, שכרגע מציף אותנו, כולם הגיעו בעצם מחו"ל ולכן המתווים הנוספים והתקנות הנוספות הן בעצם הגבלות יציאה מישראל ותקנות בדיקות.

אילנה גנס: יש הרבה מאוד תקנות נוספות במסגרת חוק ההתמודדות עם קורונה שנועדו בעצם לצמצם עד כמה שניתן תחלואה מיובאת מחו"ל וגם כניסה של וריאנטים מסוכנים.

אילנה גנס: במסגרת תקנות הגבלת יציאה יש סיווג של מדינות לפי רמות תחלואה ותפוצת וריאנטים באותן מדינות.

אילנה גנס: חלק מהמדינות האלה מוגדרות בסיכון מרבי, כלומר חלה עליהן גם הגבלת יציאה, חוץ ממקרים חריגים שלצורך זה קיימת גם ועדת חריגים שדנה בבקשות חריגות ליציאה לאותם יעדים, ויש מדינות שמוגדרות כאזהרת מסע חמורה שלא קיימת לגביהן הגבלת יציאה, אבל כן חלה עליהן חובת בידוד, כולל מחוסנים ומחלימים שחוזרים מהמדינות האלה לאור באמת היקפי תחלואה גדולים שממשיכים גם לעלות באותם יעדים וגם הדבקה לא מבוטלת בקרב חוזרי חו"ל מחוסנים ומחלימים כפי שאנחנו רואים אותם בחודש האחרון.

אילנה גנס: אנחנו מבחינתנו לא יודעים עדיין להצביע בוודאות האם ההדבקה הזאת קשורה למאפיינים של זן הדלתא שפשוט עוקף במידה מסוימת את מנגנון החיסון, או קשורה יותר לירידה מסוימת במועילות החיסונים לאורך זמן או שניהם יחד, אבל ללא ספק חלק מהרציונל של חובת בידוד שהטלנו על חוזרים מחו"ל מאותם יעדים נובעת מאחוז הדבקות משמעותי מאוד בקרב מחוסנים ומחלימים.

אילנה גנס: ותקנת בדיקות, כמובן גם היא תקנה נלווית שמחייבת בדיקות לפני העלייה לטיסה לישראל, בדיקה נוספת בעת חזרה לארץ, בנחיתה, ומנגנונים נוספים שהמטרה שלהם היא לצמצם עד כמה שניתן הבאה של תחלואה ולזהות אותה ולקטוע אותה כמה שיותר מהר בהגעה לישראל.

טל פוקס: רק אם אפשר עוד משפט אחרון לחדד.

טל פוקס: הסט הזה הוא סט שעוסק בהגבלות על שדות תעופה, על כלי טיס, על נוסעים שעולים לטיסה, והסטים האחרים, שדיברה עליהם כאן אילנה, אלה סטים של תקנות שנידונות בוועדת חוקה, סט של תקנות בדיקות, בעצם חובה לבצע בדיקה, סט של תקנות שאוסר על אנשים לצאת מישראל, בין אם זה בטיסה ובין אם זה ביבשה או בים, ולכן הסטים של התקנות האלה הם לא חלק מהסט הזה שנידון כאן של הגבלות על שדות תעופה וכלי טיס.

מיכאל ביטון: יפה.

מיכאל ביטון: מה שלא קיבלתי תשובה זה עצם הפעילות התעופתית.

מיכאל ביטון: אפילו אולם הבדיקות הוא גדוש, יש בו 1,000 נבדקים, המטוס הוא צפוף, זאת אומרת עצם הפעילות היא פוטנציאל גם אם עושים בדיקות לפני ואחרי.

מיכאל ביטון: יש קו אדום, יש רגע שיגידו שהשדה נסגר או שזה לא על הפרק כרגע?

אילנה גנס: כרגע אין כוונה לסגור שדה, אין כוונה לצמצם טיסות, אלא הכוונה הממוקדת היא לצמצם יציאה ליעדים שבהם התחלואה היא מאוד מאוד גבוהה, אבל חלק מהעדכון שכרגע חל בתקנות התעופה שמדבר על איסור כניסה של מלווים נועד לצמצם את כמות האנשים ששוהים בכל עת באולם הטרמינל כי התקהלות בחלל סגור זה - - -

מיכאל ביטון: זה בסדר גמור והגיוני.

לימור מגן תלם: אני רוצה לשאול את אילנה, אני מבינה שזה לא נוגע לסט התקנות הספציפי הזה, אבל מה הקריטריונים שלכם בעצם להגדיר מדינה כמדינה אדומה, אני מנסה להבין למה מדינה X ולא מדינה Y.

אילנה גנס: קודם כל אנחנו מדי שבוע מבצעים הערכה של כל מדינות העולם לפי רמות תחלואה במדינת יעד, לפי תפוצת וריאנטים, יש מספר קריטריונים שאנחנו הגדרנו אותם כקריטריונים שמעידים על רמת תחלואה גבוהה באותן מדינות.

לימור מגן תלם: מה הקריטריונים?

לימור מגן תלם: זה מה שאני שואלת.

אילנה גנס: הקריטריונים קודם כל זה תחלואה נכנסת מאותה מדינה, כי זה קריטריון שהוא הכי מדויק.

לימור מגן תלם: מה זה, אחוז החוזרים מסך אחוז החולים?

אילנה גנס: אחוז החולים שחוזרים לישראל מסך האחוזים של הארץ.

לימור מגן תלם: אבל יש אחוז מסוים שאתם אומרים, אוקיי, אם 5% חוזרים אז זו מדינה אדומה?

אילנה גנס: נכון.

לימור מגן תלם: מה האחוז?

אילנה גנס: האחוז כרגע הוא מעל 0.5, זה האחוז שאנחנו קבענו אותו בעבר.

אילנה גנס: שוב, הקריטריון הזה נקבע לפני כמעט שלושה חודשים כשהיינו על רמת תחלואה מאוד מאוד נמוכה, אז הממוצע של תחלואה נכנסת מכל היעדים בעולם עמד על 0.09%, 0.08% ואמרנו שכל מה שהוא לפחות פי שלושה מעל זה מבחינתנו כבר אזהרת מסע חמורה ופי חמישה ומעלה בעצם זו מדינה בסיכון מרבי.

אילנה גנס: זה לא הקריטריון היחיד, אנחנו מסתכלים גם על עוד מודלים בינלאומיים מקובלים שמבצעים הערכת תחלואה במדינות עולם שונות, אחד זה מודל אירופאי ואחד זה מודל אמריקאי שנותן הערכה מאוד מאוד טובה לגבי תחלואה במדינה, זה לוקח בחשבון דיווחים על תמותה, על אשפוזים, על תוצאות של בדיקות סרולוגיות, יש המון המון קריטריונים.

לימור מגן תלם: אז אתם משקללים?

אילנה גנס: אנחנו משקללים הכול יחד.

לימור מגן תלם: אם מעל 0.5%, לוקחים את המודל הזה - - -

אילנה גנס: לוקחים מודלים וגם לוקחים דיווח עצמי של מדינות.

אילנה גנס: אם המדינה בעצמה מדווחת על עצמה שיש לה מעל 1,000 למיליון מאומתים חדשים מדי יום זה אומר שרמת התחלואה מאוד מאוד גבוהה.

אילנה גנס: אם המדינה לא מדווחת על עצמה על תחלואה גבוהה זה לא תמיד מהימן, אנחנו יודעים שיש הבדלים מאוד משמעותיים בדיווח עצמי, גם קריטריונים שונים, יש מדינות שדוגמות רק סימפטומטיים, יש מדינות שעושות בדיקות סקר נרחבות לכל האוכלוסייה וזה באופן אוטומטי משפיע על היקפי תחלואה שהמדינה מדווחת.

אילנה גנס: יש מדינות שבכלל לא בודקות ובכלל לא עושות ריצופים גם של וריאנטים.

אילנה גנס: השונות היא מאוד מאוד גדולה ולכן אנחנו מסתכלים על המון פרמטרים שמשקללים את כולם ביחד כשאנחנו מחליטים על דרגות סיכון, אבל בסופו של דבר המודל הזה נועד בשביל לבטא את היקף התחלואה ותפוצת וריאנטים במדינת יעד ואנחנו בעצם מקבלים את המידע הזה ממקורות שונים ומגוונים ומשקללים את כולם ביחד בשביל לקבל החלטה כזו.

אילנה גנס: אז זה לא מבוסס רק על תחלואה נכנסת או רק על – אגב, בשביל לקבוע קריטריון של מדינה בסיכון מרבי זה חייב גם תחלואה נכנסת גבוהה, אנחנו לא מסתמכים רק על מודלים.

לימור מגן תלם: ההערכה הזו של תחלואה נכנסת גבוהה כל כמה זמן אתם עושים אותה?

לימור מגן תלם: לדוגמה עכשיו חזרו נניח מעל 0.5% ממדינה מסוימת, מתי אתם עושים שוב את ההערכה הזו?

אילנה גנס: אנחנו בעצם מסתכלים על נתונים חודש אחורה וההתעדכנות שלהם היא כל שבוע, זאת אומרת כל שבוע אנחנו מקיימים ועדה כזו ומסתכלים על נתונים חודש אחורה.

טל פוקס: אפשר גם להוסיף שאנחנו עושים את הערכת המצב כל שבוע, ככלל העדכון של התקנות ושל הרשימה של המדינות נעשה כל שבועיים.

מיכאל ביטון: תודה רבה לכם.

מיכאל ביטון: חברת הכנסת לימור מגן תלם, נראה לי שאת בדרך לתואר ברפואה.

לימור מגן תלם: אנשים מבקשים כל הזמן לדעת באמת על סמך מה הנתונים שמדינה מסוימת נכנסת למדינה אדומה.

לימור מגן תלם: 0.5 זה נתון משמעותי שאפשר להתייחס.

מיכאל ביטון: האם קיבלנו בקשות בזום לדיבור?

מיכאל ביטון: אנשים לא ביקשו.

מיכאל ביטון: בסדר גמור.

מיכאל ביטון: אנחנו מצביעים על תקנה 1.

מיכאל ביטון: מי בעד?

מיכאל ביטון: אושר.

מיכאל ביטון: ממשיכים להקריא את שאר הסעיפים.

מיכאל ביטון: תקנה 2 בבקשה.

טל פוקס: תיקון תקנה 15. 2.

טל פוקס: בתקנה 15 לתקנות העיקריות, במקום תקנת משנה (ב) יבוא: ; (ב) ניקוי וחיטוי מניעתי לפי תקנת משנה (א)(1) יבוצע אחת ל-7 ימים לפחות, אלא אם כן – (1) לפי ניהול סיכונים שביצע המפעיל האווירי לעניין זה, הלוקח בחשבון את מאפייני כלי הטיס והטיסה ומשך הזמן של יעילות חומר החיטוי ומאפייני התחלואה במדינת היעד או מדינת המוצא, לפי העניין, נמצא כי יש להגביר את תדירות פעולות הניקוי והחיטוי; (2) לא נעשה שימוש בכלי הטיס להולכת נוסעים מזמן סיום פעילות הניקוי והחיטוי הקודמת.

מיכאל ביטון: מי בעד?

מיכאל ביטון: אושר.

מיכאל ביטון: פה אחד.

מיכאל ביטון: יש עוד תקנות?

מיכאל ביטון: 3, בבקשה.

טל פוקס: אני אקריא ברצף מעכשיו עד הסוף אולי?

מיכאל ביטון: אפשר להצביע על הכול בבת אחת?

איתי עצמון: אפשר 3 עד הסוף ואם יהיו הערות תוך כדי.

מיכאל ביטון: קדימה.

טל פוקס: תיקון תקנה 35.

טל פוקס: 3.

טל פוקס: בתקנה 35 לתקנות העיקריות, אחרי הרישה יבוא:

טל פוקס: מי שנכנס לטרמינל הנוסעים בלא שהתקיים בו תנאי מהתנאים המפורטים לכך בתקנה 6|(א), בניגוד לתקנה 6(ב);

איתי עצמון: אני עוצר אותך כאן כי את התעלמת באלגנטיות מהשאלה שלי לגבי קיום מנגנון.

טל פוקס: לא התעלמתי, רק לא הספקתי להגיע לזה.

טל פוקס: אין בעיה, אני אתייחס.

איתי עצמון: בסדר, אז תתייחסי בבקשה להבדל בין ההוראה המהותית לבין העבירה.

איתי עצמון: בעבירה כתבתם 'לא הסדיר או הפעיל', בהוראה המהותית כתבתם 'יקיים'.

איתי עצמון: ניסוח של עבירות פליליות צריך לעלות בקנה אחד עם ההוראה המהותית, עם ההפרה.

שושי פרידמן-סומך: אכן, למעשה מבחינתנו הקיום הוא הסדרה או הפעלה.

שושי פרידמן-סומך: קיבלנו את הערת הייעוץ המשפטי לכך שנבחן בהמשך את הצורך לתקן.

שושי פרידמן-סומך: בנוסחים הקודמים אכן הייתה קוהרנטיות מלאה ויש פה חוסר תשומת לב, אבל בפועל המשמעות היא הסדרה או הפעלה.

מיכאל ביטון: ואנחנו לא יכולים לתקן את זה?

איתי עצמון: לא.

מיכאל ביטון: אז אתם תתקנו?

איתי עצמון: בתיקון הבא.

מיכאל ביטון: בדרך כלל כל שבועיים נפגשים פה לפי המצב הזה.

טל פוקס: לא, את התקנות שבאמת אנחנו לא דנים בהן כאן, תקנות יציאה, אין כל שבועיים, התקנות האלה הן ככלל כל ארבעה שבועות.

מיכאל ביטון: בסדר גמור, אז תתייחסו להערת היועץ המשפטי ותמשיכו להקריא את כל הסעיפים שנצביע עליהם, בבקשה.

טל פוקס: תיקון תקנה 36. 4.

טל פוקס: בתקנה 36 לתקנות העיקריות, בתקנת משנה (א), בטבלה, במקום מספר סידורי (2) יבוא: מס"ד טור א' טור ב' טור ג' העבירה סכום בשקלים סכום בשקלים "(2) 35(2) 500" המשמעות היא שהקנס של אדם שנכנס למרות שאסור לו להיכנס לטרמינל הנוסעים הוא 500 שקלים.

טל פוקס: תיקון תקנה 41.

טל פוקס: 5.

טל פוקס: בתקנה 41 לתקנות העיקריות במקום "י"ז באב התשפ"א (26 ביולי 2021)" יבוא "ט"ו באלול התשפ"א (23 באוגוסט 2021).

טל פוקס: תחילה.

טל פוקס: 6.

טל פוקס: תחילתן של תקנות אלה ביום י"ח באב התשפ"א (27 ביולי 2021).

איתי עצמון: בעצם העבירה המנהלית חלה רק על הנוסע.

איתי עצמון: אני מסתכל על תיקון תקנה 36, לא על מפעיל שדה תעופה, זה גם כן בניגוד למצב שהיה באחת הגרסאות הקודמות.

שושי פרידמן-סומך: אני אסביר בקצרה.

שושי פרידמן-סומך: על מפעיל שדה תעופה יש עבירה פלילית רגילה, כמובן שככל שיהיה חשד להפרה המשטרה תוכל לחקור ולנקוט באמצעים, האמצעי המיידי יותר של קנס מנהלי פה תוקן רק לגבי הנכנסים בגלל הצורך בהרתעה ובפעולה מיידית שלא התרשמנו שנכון לעת הזו יש צורך בה לגבי מפעילי שדות התעופה שעד כה היו צייתניים מאוד להוראה הזאת בסיבובים הקודמים.

איתי עצמון: ומי הגורם שמטיל את הקנסות, מי הגורם שמוסמך היום בפועל?

איתי עצמון: כי ההסמכה הרי היום בתקנות היא מאוד רחבה לגבי מפקחים, למעשה כל עובד מדינה שמוסמך בסמכויות פיקוח, אז מי בפועל מפקח ונותן את הקנסות לנוסעים?

טל פוקס: על התקנה הזאת ספציפית זה משטרת ישראל.

מיכאל ביטון: יפה.

מיכאל ביטון: סיימתם להקריא, טל?

טל פוקס: כן.

מיכאל ביטון: מי בעד?

מיכאל ביטון: אושר.

מיכאל ביטון: פה אחד.

איתי עצמון: תקנות 3 עד 6.

מיכאל ביטון: תקנות 3 עד 6 אושרו, שלא יהיו עוד תקנות, שנהיה בריאים ושנצא מהקורונה.

מיכאל ביטון: תודה רבה לכולם.

מיכאל ביטון: הישיבה נעולה.